થોડા કલાકો વીત્યા પણ તેનો પુત્ર પાછો ન આવ્યો ત્યારે ગાયત્રી ભયભીત અને અસ્થિર થઈ ગઈ. કલાકો સુધી તેનો પુત્રપ્રેમ રડી રડીને પોકારવા લાગ્યો, પણ કોઈ તેના પુત્રને લઈ ન આવ્યો, તે ખૂબ અધીરી અને અંતરથી વિચલિત થઈ ગઈ. તેનુ રુદન એટલું અધિક અને દર્દભર્યુ હતું કે પત્થર હૃદયનો માનવી પણ પિગળી જાય. જે દરવાજેથી તેના પુત્રને લઈ જવામાં આવ્યો તે તરફ આશા ભરેલી નજરે તે જોતીજ રહી. પણ અફસોસ, તે માનવી આવ્યો પણ તેના પુત્રને ગાયત્રી પાસેથી લઈ ગયા પછી ક્યારેય પાછો ન લાવ્યો. તે માનવીએ ગાયત્રીને એવું કંઇક પંમ્પ જેવું પહેરાવ્યુ કે જે દ્વારા ગાયત્રીમાં રહેલું બધુ દૂધ ચુસાવા લાગ્યું. પોતના પુત્ર માટે રહેલું દૂધ જ્યારે તે માનવી રોજ આવીને લઈ જતો ત્યારે તે લાચાર ગાયત્રી ખૂબ ઉદાસ થઈ જતી. અંદરથી તે ભાંગી પડી હતી.